Document ID: 31974R1516

KOMISSION ASETUS (ETY) N:o 1516/74,
annettu 18 päivänä kesäkuuta 1974,
jäsenvaltioiden toteuttamasta valvonnasta erityisesti sokerin valmistajien ja juurikkaan tuottajien sopimusten osalta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon sokerialan yhteisestä markkinajärjestelystä 18 päivänä joulukuuta 1967 annetun neuvoston asetuksen N:o 1009/67/ETY(1), sellaisena kuin se on viimeksi muutettuna asetuksella (ETY) N:o 1928/73(2), ja erityisesti sen 5 artiklan 4 kohdan, 31 artiklan 6 kohdan sekä 38 artiklan,
ottaa huomioon juurikasostoista tehtävien sopimusten ja alakohtaisten sopimusten kehyssäännöksistä 20 päivänä helmikuuta 1968 annetun neuvoston asetuksen (ETY) N:o 206/68(3), sellaisena kuin se on viimeksi muutettuna asiakirjalla(4), joka on liitetty sopimukseen uusien jäsenvaltioiden liittymisestä Euroopan talousyhteisöön ja Euroopan atomienergiayhteisöön(5), ja erityisesti sen 11 artiklan,
sekä katsoo, että
eräät sokerialalle annetut säännökset ja erityisesti asetuksen N:o 1009/67/ETY 5, 30 ja 31 artiklassa ja asetuksessa (ETY) N:o 206/68 annetut säännökset koskevat juurikasostoista tehtäviä sopimuksia ja alakohtaisia sopimuksia; on osoittautunut tarpeelliseksi säännöllisesti valvoa näiden sopimusten määräysten ja edellä mainittujen yhteisön säännösten yhdenmukaisuutta; jäsenvaltiot voivat tehokkaasti toteuttaa tämän valvonnan,
olisi mukautettava jäsenvaltioiden tietojen toimittamisesta sokerialalla 11 päivänä kesäkuuta 1969 annettu komission asetus (ETY) N:o 1087/69(6), sellaisena kuin se on viimeksi muutettuna asetuksella (ETY) N:o 700/73(7),
jäsenvaltioiden tiedonannot valvonnan tuloksista voivat edistää yhteisössä tapahtuvan valvonnan yhdenmukaistumista, ja
sokerin hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
Jäsenvaltioiden on valvottava säännöllisesti erityisesti juurikkaiden ostamista ja maksamista koskevien ammatillisen tason määräysten ja asiaa koskevien yhteisön säännösten yhdenmukaisuutta.
2 artikla
Edellä 1 artiklassa tarkoitetun valvonnan tulokset on toimitettava komissiolle joka vuosi ennen 30 päivää kesäkuuta. Jäsenvaltioiden on komission pyynnöstä toimitettava alakohtaiset sopimukset ja mallit sopimuksista komissiolle.
3 artikla
Poistetaan asetuksen (ETY) N:o 1087/69 4 artikla.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä kesäkuuta 1974.

Labels: 9
3
15
17